|  |
| --- |
| *Proiect* |
| **GUVERNUL REPUBLICII MOLDOVA** |
| **HOTĂRÎRE** nr. \_\_\_\_\_\_\_  din \_\_\_ \_\_\_\_\_\_\_\_\_\_\_2018 |
| **pentru aprobarea Regulamentului cu privire la procedura**  **dobîndirii şi pierderii cetăţeniei Republicii Moldova** |

    În conformitate cu prevederile art. II alin. (3) din Legea nr.132 din 21 decembrie 2017 pentru modificarea şi completarea Legii cetăţeniei Republicii Moldova nr. 1024/2000 (Monitorul Oficial al Republicii Moldova, 2000, nr. 98-101, art. 709), Guvernul HOTĂRĂŞTE:

Se aprobă:

1. Regulamentul cu privire la procedura dobîndirii şi pierderii cetăţeniei Republicii Moldova, conform anexei nr.1;
2. Lista hotărîrilor Guvernului care se abrogă, conform anexei nr. 2.

**PRIM-MINISTRU                                                               Pavel FILIP**

**Ministrul afacerilor externe**  
**şi integrării europene                                                          Tudor Ulianovschi**

**Ministrul afacerilor interne                                                 Alexandru Jizdan**

Anexa nr. 1

la Hotărîrea Guvernului

nr.\_\_\_\_

din \_\_\_ \_\_\_\_\_\_\_\_\_\_\_\_ 2018

**REGULAMENT**

**cu privire la procedura dobîndirii şi pierderii  
 cetăţeniei Republicii Moldova**

**TITLUL I. DISPOZIŢII GENERALE**

1. Regulamentul cu privire la procedura dobîndirii şi pierderii cetăţeniei Republicii Moldova (în continuare – Regulament) constituie cadrul normativ care asigură realizarea raporturilor juridice dintre persoanele fizice, persoanele juridice şi instituţiile statului la soluţionarea problemelor privind cetăţenia Republicii Moldova, în temeiul prevederilor Constituţiei Republicii Moldova, ale Legii cetăţeniei Republicii Moldova nr.1024-IV din 2 iunie 2000, (Monitorul Oficial al Republicii Moldova, 2000, nr. 98-101, art. 709), ale altor acte normativ-legale ale Republicii Moldova, precum și ale acordurilor internaţionale la care Republica Moldova este parte.

Prezentul Regulament stabileşte modul de recepţionare şi examinare a cererilor pentru determinarea apartenenţei la cetăţenia Republicii Moldova, pentru dobîndirea, redobîndirea şi pentru renunțarea la cetăţenia Republicii Moldova, precum și procedura de înaintare a propunerilor pentru retragerea cetățeniei Republicii Moldova.

Prevederile prezentului Regulament nu sunt aplicabile cazurilor de dobîndire a cetăţeniei prin investiţie.

1. Noţiunile utilizate în prezentul Regulament au următoarele semnificaţii:

*act de identitate* – document oficial, eliberat de autorităţile Republicii Moldova sau ale altor state care atestă identitatea, statutul juridic şi, după caz, domiciliul sau reşedinţa titularului, valabil în condiţiile prevederilor legale: buletinul de identitate al cetățeanului Republicii Moldova, inclusiv buletinul de identitate provizoriu, paşaportul cetăţeanului Republicii Moldova, paşaportul cetăţeanului străin sau documentul de călătorie, permisul de şedere permanentă, permisul de şedere provizorie, buletinul de identitate pentru apatrizi, buletinul de identitate pentru refugiaţi şi buletinul de identitate pentru beneficiarii de protecţie umanitară;

*autoritate competentă –* instituţia responsabilă de recepţionarea cererilor pentru determinarea apartenenţei la cetăţenia Republicii Moldova, pentru dobîndirea sau redobîndirea cetățeniei Republicii Moldova, pentru renunțarea la cetăţenia Republicii Moldova, precum și de înaintarea propunerilor pentru retragerea cetățeniei Republicii Moldova – Instituţia publică „Agenţia Servicii Publice” (în continuare – Agenţia Servicii Publice) şi subdiviziunile sale structurale; Ministerul Afacerilor Externe şi Integrării Europene al Republicii Moldova (în continuare - MAEIE), misiunile diplomatice şi oficiile consulare ale Republicii Moldova (în continuare – MDOC);

*documente de stare civilă –* documente oficiale, eliberate de autorităţile competente în materie de stare civilă, precum şi de altele decît cele de stare civilă, valabile în condiţiile prevederilor legale care conţin înscrisuri autentice de identificare a persoanei, fac dovada stării civile a acesteia, precum şi a schimbării, modificării, rectificării, completării datelor de identificare. Această categorie de documente include: certificatele de stare civilă (certificatul de naştere, certificatul de schimbare a numelui şi/sau a prenumelui, certificatul de căsătorie, certificatul de divorţ, certificatul de deces), copia sau extrasul de pe actul de stare civilă, avizul cu privire la anularea, modificarea, rectificarea şi/sau completarea actului de stare civilă, hotărîrea instanţei de judecată definitivă şi irevocabilă emisă de autorităţile străine privind desfacerea căsătoriei, documentele privind înregistrarea faptelor de stare civilă emise de instituţii din străinătate altele decît cele de stare civilă;

*documente care confirmă domicilierea legală şi obişnuită a persoanei pe teritoriul Republicii Moldova* – actul de identitate cu menţiunea sau înscrisul privind înregistrarea la domiciliu/reşedinţă confirmate prin informaţia din Sistemul informaţional automatizat „Registrul de stat al populaţiei” (*în continuare – Registru de stat al populaţiei*) sau din fişierul manual de evidenţă a persoanelor (*în continuare – fişier manual*), sau cumulul de documente aflate în posesia solicitantului ce confirmă direct sau indirect domicilierea persoanei pe teritoriul Republicii Moldova într-o perioadă anumită: paşaportul de tip sovietic (modelul anului 1974) cu menţiunea respectivă; adeverinţa de la locul de trai, eliberată de autoritatea administraţiei publice locale (primăria) sau de administratorul blocului de locuit (copia de pe tabelul nominal al locuinţei), extrasul din Registrul de evidenţă a gospodăriilor populaţiei ce atestă înregistrarea locuinţei şi evidenţa membrilor gospodăriei ţărăneşti, eliberat de autoritatea administraţiei publice locale, confirmarea aflării persoanei în detenţie ori la tratament prin constrîngere, eliberată de instituţia respectivă, carnetul de muncă, livretul militar cu menţiunea privind aflarea în evidenţă militară pe teritoriul Republicii Moldova, actul de studii sau documentul confirmativ, eliberat de instituţia de învăţămînt respectivă, documentele de stare civilă care confirmă înregistrarea actelor de stare civilă pe teritoriul Republicii Moldova, adeverinţa care atestă beneficierea solicitantului de pensii sau de alte alocaţii sociale de stat.

Pot fi recunoscute ca dovezi de domiciliere pe teritoriul Republicii Moldova cumulul cîtorva dovezi indirecte şi declaraţiile pe proprie răspundere ale solicitantului şi ale altei persoane terţe domiciliată pe teritoriul Republicii Moldova şi identificată prin act de identitate valabil, eliberat de autorităţile Republicii Moldova;

*documente care confirmă dreptul de reprezentare,* în funcţie de situaţie:

* procura autentificată în modul stabilit de legislaţia în vigoare;
* actul juridic încheiat în formă autentică care confirmă instituirea tutelei ori a curatelei (decizia autorităţii tutelare, hotărîrea instanţei de judecată definitivă, decizia consiliului de familie, precum şi alte acte juridice în acest sens);
* dispoziţia autorităţii tutelare cu privire la stabilirea statutului de copil rămas temporar fără ocrotire părintească sau de copil rămas fără ocrotire părintească;
* dispoziţia autorităţii tutelare privind plasarea copilului în serviciul de plasament de tip familial sau în serviciul de plasament de tip rezidențial (în continuare – serviciu social de plasament);
* documentul ce confirmă funcţia ocupată de conducătorul instituţiei sau documentul ce confirmă împuternicirile de a reprezenta minorul, eliberat de autoritatea tutelară;
* legitimaţia de serviciu sau actul de identitate al reprezentantului autorităţii tutelare ori al reprezentantului instituţiei în cauză;

*dovadă de achitare a taxelor şi a tarifelor stabilite pentru prestarea serviciului solicitat –* bon de plată eliberat pe purtător de hîrtie care confirmă faptul achitării serviciilor şi conţine date cu privire la achitare. În cazul în care achitarea taxelor şi a tarifelor a fost efectuată prin instrumentele de plăţi electronice, dovada achitării se face prin mențiunea imprimată în mod automat pe chestionarul aferent serviciului respectiv.

1. Modul de prestare a serviciilor în materie de cetăţenie în condiţiile prezentului Regulament şi competenţa teritorială se stabileşte de către autoritatea competentă.
2. Serviciile în materie de cetăţenie se prestează de către autorităţile competente conform termenelor, taxelor şi tarifelor stabilite.
3. Cererile, chestionarele, declaraţiile şi adeverinţele prevăzute de prezentul Regulament reprezintă formulare-tip şi conţin date cu caracter personal necesare pentru completarea şi actualizarea Registrului de stat al populaţiei şi, după caz, a fişierului manual.

Modelul formularelor-tip utilizate în acest sens se stabileşte de către Agenţia Servicii Publice.

1. Prelucrarea datelor cu caracter personal în condițiile prezentului Regulament se efectuează cu respectarea prevederilor Legii nr.133 din 8 iulie 2011 privind protecţia datelor cu caracter personal.
2. Datele incluse în cerere sau în demers și în chestionarul întocmit în cazurile de determinare a apartenenţei la cetățenia Republicii Moldova, de dobîndire și redobîndire a cetățeniei Republicii Moldova, de renunțare la cetățenia Republicii Moldova (în continuare – cerere sau, după caz, cerere-chestionar) se certifică de către persoana responsabilă de recepţionarea cererii din cadrul autorităţii competente, prin aplicarea semnăturii în locul rezervat.

În caz de stabilire a divergenţelor în înscrisurile privind datele cu caracter personal din documentele prezentate de solicitant sau reprezentantul acestuia, cererea se recepţionează după lichidarea divergenţelor respective.

La întocmirea cererii-chestionar pentru cazurile prevăzute de autoritatea competentă, solicitantul este supus procedurii de preluare a imaginii faciale, iar în cazul persoanei reprezentate care nu se prezintă la sediul autorităţii competente, pe cererea-chestionar se lipeşte fotografia acesteia.

1. Cererea pentru determinarea apartenenţei la cetăţenia Republicii Moldova, pentru dobîndirea și pentru redobîndirea cetățeniei Republicii Moldova, precum şi pentru renunţarea la cetăţenia Republicii Moldova se depune în scris la autoritatea competentă de către solicitant personal sau prin mandatar, ultimul dispunînd de procură autentificată în modul stabilit de legislaţia în vigoare.

În situații speciale se admite depunerea cererii de către alte persoane, și anume:

1. în cazul minorului, inclusiv al celuia asupra căruia este instituită tutela sau curatela şi al persoanei supuse măsurii de ocrotire judiciară sub forma tutelei, cererea se depune de către reprezentantul legal al acestuia;
2. în cazul copilului separat de părinţi, asupra căruia nu a fost instituită tutela ori curatela sau care este beneficiar al serviciului social de plasament (casă de copii de tip familial, casă comunitară, centru de plasament temporar, alte tipuri de instituţii rezidenţiale), cererea se depune de către autoritatea tutelară sau, respectiv, de către administraţia serviciului în cauză. În aceste situaţii, dacă părinţii nu sunt decăzuți din drepturile părinteşti, la cerere se anexează acordul acestora;
3. în cazul persoanei cu boală mintală sau cu deficienţe fizice, mintale ori psihologice, asupra căreia nu este instituită măsura de ocrotire sub nici o formă şi care se află la întreţinere în instituţia de tratament sau în instituţia socială, cererea solicitantului, autentificată de către şeful instituţiei, se depune prin intermediul reprezentantului instituţiei respective;
4. în situaţiile în care persoana este internată într-o instituţie medicală şi se află în stare gravă (inconştienţă, comă), apartenenţa la cetăţenia Republicii Moldova se determină la cererea persoanei care acţionează în interesul acesteia: membru de familie, rudă, iar în lipsa acestora, la demersul instituţiei medicale în cauză sau al autorității administraţiei publice locale, dacă aceasta beneficiază de asistenţă socială.
5. Dacă solicitantul este analfabet sau cu dizabilităţi de vedere (nevăzător), persoana responsabilă din cadrul autorităţii competente are obligaţia să-i citească conţinutul cererii sau al cererii-chestionar şi să facă pe aceasta o menţiune în acest sens.

În cazul în care solicitantul nu cunoaşte limba de stat, este surd, mut sau surdomut, la depunerea cererii, acesta este în drept să antreneze un traducător/interpret autorizat care poartă răspundere personală pentru serviciile prestate.

Dacă solicitantul nu poate să aplice semnătura pe cerere sau pe alte formulare, din cauza dizabilităţii sau pe motiv că este analfabet, atunci acesta împuterniceşte verbal o persoană terţă care semnează documentele respective în prezenţa sa şi a persoanei responsabile din cadrul autorităţii competente.

În situaţiile în care cererea/demersul privind cetăţenia se depune de către administraţia instituţiei prevăzute de prezentul Regulament, semnătura pe cerere sau pe alte formulare se aplică de reprezentantul instituţiei respective.

1. Termenul de examinare a cererii privind cetăţenia Republicii Moldova începe să curgă din ziua în care a fost depusă cererea sau demersul şi toate documentele necesare.
2. La depunerea cererii/demersului privind cetăţenia se stabileşte statutul juridic, identitatea, domiciliul sau reşedinţa solicitantului.
3. Pentru determinarea apartenenţei la cetăţenia Republicii Moldova, dobîndirea, redobîndirea cetățeniei Republicii Moldova şi pentru renunțarea la cetăţenia Republicii Moldova, documentele se prezintă în original. La cererea solicitantului se anexează copiile de pe documentele prezentate, autenticitatea cărora se certifică de către persoana responsabilă din cadrul autorităţii competente, iar certificatul de cazier judiciar, adeverinţa ce atestă domiciliul sau reședința, adeverinţa care atestă faptul deportării sau refugierii, acordurile părinţilor şi consimţămintele minorilor care au atins vîrsta de 14 ani, precum şi dovada achitării taxelor şi a tarifelor stabilite pentru prestarea serviciilor în materie de cetăţenie se anexează în original.

Consimţămîntul sau acordul se depune în scris în faţa persoanei responsabile din cadrul autorităţii competente sau se prezintă documentul respectiv autentificat de notar ori de alte persoane abilitate prin lege.

1. Documentele necesare pentru dobîndirea şi redobîndirea cetăţeniei Republicii Moldova se prezintă în limba de stat, iar cele întocmite în altă limbă, se prezintă în traducere oficială, autentificată în modul stabilit de legislaţia în vigoare sau tratatele internaționale la care Republica Moldova este parte.
2. Certificatul de cazier judiciar se prezintă pe numele actual al solicitantului, iar în cazul persoanei care şi-a schimbat datele cu caracter personal, se prezintă şi pe numele purtate anterior de către acesta cu care s-a identificat de la vîrsta de 14 ani. Prezentarea certificatului de cazier judiciar nu este necesară pentru persoanele cu vîrsta sub 14 ani. Beneficiarii de protecţie internaţională sînt exoneraţi de obligaţia de a prezenta certificatul de cazier judiciar din ţara lor de origine.
3. În cazul în care în certificatul de cazier judiciar nu este indicat termenul de valabilitate, acesta se consideră valabil pe o perioadă de șase luni de la data eliberării.
4. Autoritatea competentă este în drept să solicite documente suplimentare dacă cele prezentate nu sunt suficiente pentru a stabili statutul juridic, identitatea, starea civilă sau domiciliul/reşedinţa acestuia, care sînt strict necesare în acest scop.
5. Cererea privind cetăţenia se respinge în cazul în care documentele prezentate sînt insuficiente, conţin divergenţe, nu sînt valabile ori se constată că nu sînt autentice, precum şi în cazurile prevăzute de art. 12 alin. (3) din Legea cetăţeniei Republicii Moldova nr. 1024-XIV din 2 iunie 2000. Pe motivul nevalabilităţii documentelor prezentate, cererea se respinge doar în cazul în care condiţia de valabilitate a acestora este prevăzută expres de prezentul Regulament.

Despre motivul respingerii cererii solicitantul sau reprezentantul acestuia se informează în scris.

1. Respingerea neîntemeiată a cererii privind cetăţenia poate fi contestată în modul stabilit de legislaţia în vigoare.
2. Furnizarea sau comunicarea cu rea intenție a unor date eronate, incomplete sau false de către o persoană fizică, fie pentru sine, fie pentru un terț, se sancționează în conformitate cu prevederile legislației penale sau contravenționale.

**TITLUL** **II. DETERMINAREA APARTENENŢEI  
LA CETĂŢENIA REPUBLICII MOLDOVA**

1. Dovada apartenenţei la cetăţenia Republicii Moldova se face prin:

1) actul de identitate al cetăţeanului Republicii Moldova; paşaportul de tip sovietic (modelul anului 1974) cu menţiunea respectivă, dacă poate fi verificată autenticitatea acesteia; certificatul de naştere al copilului şi actul de identitate al părintelui, care fac dovada apartenenţei sale la cetăţenia Republicii Moldova sau confirmă domiciliul și/sau reşedinţa acestuia pe teritoriul Republicii Moldova la data naşterii copilului – în cazul minorului; adeverinţa eliberată de autoritatea competentă a Republicii Moldova sau actul administrativ întocmit de autoritatea competentă ca urmare a determinării apartenenţei persoanei la cetăţenia Republicii Moldova sau a recunoaşterii persoanei cetăţean al Republicii Moldova;

2) informaţia din Registrul de stat al populaţiei sau din fişierul manual.

1. În cazul în care persoana nu dispune de dovada apartenenței la cetăţenia Republicii Moldova şi în Registrul de stat al populaţiei şi în fişierul manual nu se conţine această informaţie, autoritatea competentă determină apartenenţa acesteia la cetăţenia Republicii Moldova la solicitarea personală sau la solicitarea reprezentantului său legal, sau a reprezentantului împuternicit prin procură, sau a persoanei care acţionează în interesul persoanei respective în condițiile prevederilor prezentului Regulament, sau a persoanei juridice interesate, sau din oficiu.

Adeverinţa privind neapartenenţa la cetăţenia Republicii Moldova se eliberează persoanei, la solicitare, doar în cazul constatării neapartenenţei acesteia la cetăţenia Republicii Moldova.

1. Apartenenţa persoanei la cetăţenia Republicii Moldova se determină conform prevederilor legii în vigoare la data declarării persoanei cetăţean al Republicii Moldova, iar această dată se consideră data dobîndirii de către persoană a cetăţeniei Republicii Moldova.
2. Se prezumă că persoana a dobîndit şi a păstrat cetăţenia Republicii Moldova dacă aceasta întrunea sau întruneşte condiţiile prevăzute de cadrul legal în vigoare sau de legislaţia anterioară în materie de cetăţenie, prin care a fost declarată cetăţean al Republicii Moldova şi nu a pierdut cetăţenia Republicii Moldova prin renunţare, retragere sau în temeiul acordurilor internaţionale.

Dovada întrunirii condiţiilor legale se face prin:

1. documentele de stare civilă care confirmă naşterea, starea civilă şi legătura de rudenie între persoana căreia i se determină apartenenţa la cetăţenia Republicii Moldova şi persoanele care au tangenţă la soluţionarea cazului. Pentru persoanele născute pînă în anul 1945 inclusiv şi pentru persoanele care se află la întreţinerea statului în instituţii sociale rezidenţiale, admise în instituţii pînă în anul 2013, în cazul în care nu este întocmit actul de naştere fapt confirmat de autoritatea competentă în materie de stare civilă, dovada locului şi datei naşterii se face cu informaţia din paşaportul de tip sovietic (modelul anului 1974) sau din Registrul de stat al populaţiei.
2. documentele care confirmă domicilierea persoanei pe teritoriul Republicii Moldova la data declarării prin lege a acesteia cetăţean al Republicii Moldova;
3. actul de identitate sau paşaportul de tip sovietic (modelul anului 1974) cu menţiunea privind apartenenţa la cetăţenia altui stat sau alte documente confirmative eliberate de autoritatea competentă a statului străin care atestă apartenenţa persoanei la cetățenia statului respectiv şi, după caz, data dobîndirii acesteia sau neapartenenţa persoanei la cetăţenia acestui stat.
4. În cazul în care documentul prezentat trezește suspiciuni, autenticitatea acestuia se verifică prin interpelarea autorității emitente.
5. În cazul în care informaţia care se conţine în Registrul de stat al populaţiei şi/sau în fişierul manual este suficientă pentru determinarea apartenenţei persoanei la cetăţenia Republicii Moldova, prezentarea documentelor prevăzute la pct. 23 nu este obligatorie.
6. Pentru determinarea apartenenţei persoanei la cetăţenia Republicii Moldova autoritatea competentă poate solicita informaţiile necesare de la instituţiile de resort din ţară sau de la autorităţile din străinătate în modul stabilit de legislația națională sau tratatele internaționale la care Republica Moldova este parte.
7. Ca urmare a examinării cererii/demersului pentru determinarea apartenenţei persoanei la cetăţenia Republicii Moldova, autoritatea competentă emite un act administrativ în care se face referire la norma juridică conform căreia persoana este recunoscută cetăţean al Republicii Moldova. În cazul în care se constată că persoana nu este cetăţean al Republicii Moldova sau documentele şi informaţia deţinută nu este suficientă pentru a determina apartenenţa acesteia la cetăţenia Republicii Moldova, autoritatea competentă informează în scris solicitantul sau reprezentantul acestuia în acest sens şi, după caz, despre dreptul de a dobîndi cetățenia Republicii Moldova în condițiile legii.
8. Termenul de examinare a cererilor pentru determinarea apartenenţei persoanei la cetăţenia Republicii Moldova nu poate depăşi o lună, iar în cazul în care se solicită informaţiile necesare de la alte autorităţi din ţară sau din străinătate, termenul poate fi prelungit, dar nu va depăşi șase luni.

**TITLUL III. DOBÎNDIREA, REDOBÎNDIREA ŞI PIERDEREA CETĂŢENIEI REPUBLICII MOLDOVA**

**CAPITOLUL I**

**DOBÎNDIREA CETĂŢENIEI PRIN NAŞTERE**

1. Persoana care a dobîndit cetăţenia Republicii Moldova în mod automat potrivit prevederilor art. 11 alin. (1) lit. a) sau lit. b) din Legea cetăţeniei Republicii Moldova nr. 1024-XIV din 2 iunie 2000 şi nu a fost luată în evidenţă cu statut de cetăţean al Republicii Moldova pînă la vîrsta de 18 ani de către autoritatea competentă îşi păstrează acest statut dacă nu a pierdut cetăţenia Republicii Moldova în condiţiile legii.
2. Data dobîndirii cetăţeniei Republicii Moldova de către copilul care are temei pentru a dobîndi cetăţenia Republicii Moldova potrivit art. 11 alin. (1) lit. c) din Legea cetăţeniei Republicii Moldova nr. 1024-XIV din 2 iunie 2000 se consideră data depunerii acordului părinţilor în acest sens.
3. În contextul art. 11 alin. (2) din Legea cetăţeniei Republicii Moldova nr. 1024-XIV din 2 iunie 2000, copil găsit pe teritoriul Republicii Moldova este considerată persoana minoră identificată pe teritoriul Republicii Moldova fără reprezentant legal şi ca urmare a investigaţiilor efectuate de către organele de ocrotire a normelor de drept în comun cu autoritatea tutelară nu a fost stabilită apartenenţa acesteia la cetăţenia altui stat.

Pentru a lua în evidenţă cu statutul de cetăţean al Republicii Moldova copilul găsit pe teritoriul Republicii Moldova, reprezentantul autorității tutelare prezintă certificatul de naştere al copilului, actul administrativ în temeiul căruia a fost stabilit statutul de copil găsit, precum şi documentele care confirmă dreptul de reprezentare. Data dobîndirii cetățeniei Republicii Moldova de către copilul găsit se consideră data emiterii actului administrativ.

Persoana cu statut de copil găsit care a fost luată în evidenţă cu statut de cetăţean al Republicii Moldova pînă la vîrsta de 18 ani şi în această perioadă nu a fost dovedit contrariul, îşi păstrează în continuare statutul de cetăţean al Republicii Moldova.

**CAPITOLUL II**

**RECUNOAŞTEREA CETĂŢENIEI REPUBLICII MOLDOVA**

**Secţiunea 1**

**Recunoaşterea persoanei cetăţean al Republicii Moldova în temeiul art. 12, alin. (11) din Legea cetăţeniei Republicii Moldova nr. 1024 - XIV din 2 iunie 2000**

1. La depunerea cererii prin care persoana consimte de a fi recunoscută cetăţean al Republicii Moldova în temeiul art. 12, alin. (11) din Legea cetăţeniei Republicii Moldova nr. 1024-XIV din 2 iunie 2000, se prezintă următoarele documente:
2. actul de identitate, în cazul deținerii acestuia;
3. documentele de stare civilă care fac dovada nașterii pe teritoriul Republicii Moldova;
4. documentele care fac dovada dreptului de reprezentare – pentru persoanele reprezentate.
5. Persoana responsabilă din cadrul autorităţii competente:
6. stabileşte identitatea solicitantului în baza documentelor prezentate, iar în cazul în care acesta nu posedă act de identitate, urmează a fi identificat conform procedurii legale prevăzută pentru eliberarea actelor de identitate;
7. verifică autenticitatea, corectitudinea şi valabilitatea documentelor prezentate, utilizînd resursele informaţionale automatizate şi neautomatizate. În cazul în care nu este posibil de stabilit autenticitatea certificatului de naştere ca urmare a verificărilor prin resursele informaţionale automatizate, se interpelează autoritatea emitentă;
8. înregistrează cererea în modul stabilit prin actele instituţionale.
9. Cererea prin care persoana consimte de a fi recunoscută cetăţean al Republicii Moldova în temeiul art. 12, alin. (11) din Legea cetăţeniei Republicii Moldova nr. 1024-XIV din 2 iunie 2000, în original, cu documentele aferente se păstrează la Agenţia Servicii Publice. Cererea respectivă, în original, cu documentele aferente depusă la MDOC se expediază la Agenţia Servicii Publice pentru păstrare.
10. Evidenţa persoanelor recunoscute cetăţeni ai Republicii Moldova în temeiul art. 12, alin. (11) din Legea cetăţeniei Republicii Moldova nr. 1024-XIV din 2 iunie 2000 se asigură prin eliberarea actelor de identitate.
11. Copilul, părinții căruia sunt recunoscuți cetăţeni ai Republicii Moldova sau în cazul în care numai unul din părinți este recunoscut cetăţean al Republicii Moldova în temeiul art. 12, alin. (11) din Legea cetăţeniei Republicii Moldova nr.1024-XIV din 2 iunie 2000 dobîndeşte cetăţenia potrivit prevederilor art. 19 din această lege.

**Secţiunea 2**

**Dobîndirea cetăţeniei Republicii Moldova prin recunoaştere conform art. 12 alin. (2) din Legea cetăţeniei Republicii Moldova nr. 1024-XIV din 2 iunie 2000**

1. La depunerea cererii pentru dobîndirea cetăţeniei Republicii Moldova prin recunoaştere potrivit art. 12 alin. (2) lit. a) din Legea cetăţeniei Republicii Moldova nr. 1024-XIV din 2 iunie 2000 de către persoana născută în străinătate, dar cel puţin unul dintre părinţi, bunici sau străbunici ai acesteia s-a născut pe teritoriul Republicii Moldova, se prezintă următoarele documente:
2. actul de identitate:

- paşaportul cetăţeanului străin sau documentul de călătorie, iar pentru persoana căreia i s-a acordat drept de şedere pe teritoriul Republicii Moldova și permisul de ședere, sau

- buletinul de identitate, pentru persoana căreia i s-a recunoscut statutul de apatrid sau de beneficiar de protecţie internaţională, sau

* actul care identifică persoana şi confirmă domiciliul acesteia pe teritoriul Republicii Moldova, eliberat de autoritatea competentă pentru străini din Republica Moldova, pentru solicitantul statutului de apatrid;
* al reprezentantului legal în cazul minorului sau al persoanei supuse măsurii de ocrotire judiciară sub forma tutelei.

1. documentele care fac dovada dreptului de reprezentare – pentru persoanele reprezentate;
2. documentele de stare civilă ale solicitantului, inclusiv ale copiilor săi minori;
3. documentele de stare civilă ale unuia dintre părinţi, bunici sau străbunici, care s–au născut pe teritoriul Republicii Moldova;
4. documentul care face dovada domiciliului pe teritoriul altui stat – pentru persoanele care nu domiciliază în Republica Moldova;
5. certificatul de cazier judiciar din ţara (ţările) al cărei cetăţean este și din Republica Moldova, iar pentru persoanele care nu domiciliază în Republica Moldova și din țara de domiciliere;
6. două fotografii de dată recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se depune o fotografie de dimensiunea 10×15 cm, care să corespundă aceloraşi cerinţe;
7. dovada achitării taxelor şi a tarifelor stabilite pentru prestarea serviciilor în materie de cetăţenie.
8. La depunerea cererii pentru dobîndirea cetăţeniei Republicii Moldova prin recunoaştere potrivit art. 12 alin. (2) lit. b) din Legea cetăţeniei Republicii Moldova nr. 1024-XIV din 2 iunie 2000 de către persoana care pînă la 28 iunie 1940 a locuit în Basarabia, în Nordul Bucovinei, în Ţinutul Herţa şi în R.A.S.S.M., precum şi de către urmaşii acesteia, se prezintă următoarele documente:
9. actul de identitate:

- paşaportul cetăţeanului străin sau documentul de călătorie, iar pentru persoana căreia i s-a acordat drept de şedere pe teritoriul Republicii Moldova și permisul de ședere, sau

- buletinul de identitate, pentru persoana căreia i s-a recunoscut statutul de apatrid sau de beneficiar de protecţie internaţională, sau

- actul care identifică persoana şi confirmă domiciliul acesteia pe teritoriul Republicii Moldova, eliberat de autoritatea competentă pentru străini din Republica Moldova, pentru solicitantul statutului de apatrid;

1. al reprezentantului legal în cazul minorului sau al persoanei supuse măsurii de ocrotire judiciară sub forma tutelei.
2. documentele care fac dovada dreptului de reprezentare – pentru persoanele reprezentate;
3. documentele de stare civilă, inclusiv ale copiilor minori ;
4. documentele de stare civilă ale unuia dintre părinţi, bunici sau străbunici, care pînă la 28 iunie 1940 au locuit în Basarabia, în Nordul Bucovinei, în Ţinutul Herţa şi în R.A.S.S.M.;
5. documentul care face dovada domiciliului pe teritoriul altui stat – pentru persoanele care nu domiciliază în Republica Moldova;
6. adeverinţa de la locul de domiciliu, care confirmă domicilierea solicitantului, sau a părinţilor, sau a bunicilor, sau a străbunicilor acestuia pe teritoriul Basarabiei, Nordului Bucovinei, Ţinutului Herţa şi în R.A.S.S.M. pînă la 28 iunie 1940;
7. certificatul de cazier judiciar din ţara (ţările) al cărei cetăţean este și din Republica Moldova, iar pentru persoanele care nu domiciliază în Republica Moldova – și din țara de domiciliere;
8. două fotografii de dată recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se depune o fotografie de dimensiunea 10×15 cm, care să corespundă aceloraşi cerinţe;
9. dovada achitării taxelor şi a tarifelor stabilite pentru prestarea serviciilor în materie de cetăţenie.
10. La depunerea cererii pentru dobîndirea cetăţeniei Republicii Moldova prin recunoaştere potrivit art. 12 alin. (2) lit. c) din Legea cetăţeniei Republicii Moldova nr. 1024-XIV din 2 iunie 2000 de către persoana deportată sau refugiată de pe teritoriul Republicii Moldova începînd cu 28 iunie 1940, precum şi de către urmaşii acesteia, se prezintă următoarele documente:
11. actul de identitate:

- paşaportul cetăţeanului străin sau documentul de călătorie, iar pentru persoana căreia i s-a acordat drept de şedere pe teritoriul Republicii Moldova și permisul de ședere, sau

- buletinul de identitate, pentru persoana căreia i s-a recunoscut statutul de apatrid sau de beneficiar de protecţie internaţională, sau

- actul care identifică persoana şi confirmă domiciliul acesteia pe teritoriul Republicii Moldova, eliberat de autoritatea competentă pentru străini din Republica Moldova, pentru solicitantul statutului de apatrid;

- al reprezentantului legal în cazul minorului sau al persoanei supuse măsurii de ocrotire judiciară sub forma tutelei.

1. documentele care fac dovada dreptului de reprezentare – pentru persoanele reprezentate;
2. documentele de stare civilă, inclusiv ale copiilor minori ai acestuia;
3. documentele de stare civilă ale unuia dintre părinţi, bunici sau străbunici, care au fost deportaţi sau refugiaţi de pe teritoriul Republicii Moldova începînd cu 28 iunie 1940;
4. documentul care face dovada domiciliului pe teritoriul altui stat – pentru persoanele care nu domiciliază în Republica Moldova;
5. adeverinţa de la organul abilitat care atestă faptul deportării sau refugierii solicitantului sau a părinţilor, sau a bunicilor, sau a străbunicilor acestuia de pe teritoriul Republicii Moldova începînd cu 28 iunie 1940;
6. certificatul de cazier judiciar din ţara (ţările) al cărei cetăţean este și din Republica Moldova, iar pentru persoanele care nu domiciliază în Republica Moldova și din țara de domiciliere;
7. două fotografii de dată recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se depune o fotografie de dimensiunea 10×15 cm, care să corespundă aceloraşi cerinţe;
8. dovada achitării taxelor şi a tarifelor stabilite pentru prestarea serviciilor în materie de cetăţenie.
9. La depunerea cererii pentru dobîndirea cetăţeniei Republicii Moldova prin recunoaştere potrivit art. 12 alin. (2) lit. d) din Legea cetăţeniei Republicii Moldova nr. 1024-XIV din 2 iunie 2000 de către persoana care la data de 23 iunie 1990 locuia legal şi obişnuit pe teritoriul Republicii Moldova şi care continuă să locuiască în prezent se prezintă următoarele documente:
10. actul de identitate:

* paşaportul cetăţeanului străin sau documentul de călătorie, iar pentru persoana căreia i s-a acordat drept de şedere pe teritoriul Republicii Moldova și permisul de ședere, sau
* buletinul de identitate, pentru persoana căreia i s-a recunoscut statutul de apatrid sau de beneficiar de protecţie internaţională, sau
* actul care identifică persoana şi confirmă domiciliul acesteia pe teritoriul Republicii Moldova eliberat de autoritatea competentă pentru străini din Republica Moldova, pentru solicitantul statutului de apatrid;
* al reprezentantului legal în cazul minorului sau al persoanei supuse măsurii de ocrotire judiciară sub forma tutelei;

1. documentele care fac dovada dreptului de reprezentare – pentru persoanele reprezentate;
2. documentele de stare civilă, inclusiv ale copiilor minori;
3. documentele care confirmă domicilierea persoanei la data de 23 iunie 1990 pe teritoriul Republicii Moldova şi pînă în prezent;
4. certificatul de cazier judiciar din ţara (ţările) al cărei cetăţean este, din Republica Moldova şi din ţara de domiciliere – pentru persoanele care nu domiciliază în Republica Moldova;
5. două fotografii de dată recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se depune o fotografie de dimensiunea 10×15 cm, care să corespundă aceloraşi cerinţe;
6. dovada achitării taxelor şi a tarifelor stabilite pentru prestarea serviciilor în materie de cetăţenie.
7. Persoana responsabilă din cadrul autorităţii competente, în temeiul documentelor prezentate întocmeşte cererea-chestionar respectivă care se prezintă solicitantului sau persoanei care îl reprezintă, pentru confirmarea autenticităţii documentelor prezentate şi a datelor consemnate în aceasta, prin aplicarea semnăturii în locul rezervat.
8. Cererea-chestionar cu documentele aferente se expediază Serviciului de Informații și Securitate al Republicii Moldova, pentru avizare.

Serviciul de Informaţii şi Securitate al Republicii Moldova prezintă avizul său argumentat în termen de pînă la o lună, iar în cazul în care sînt necesare investigaţii suplimentare care nu se încadrează în acest termen, informează în scris autoritatea competentă solicitantă. În aceste situații termenul de prezentare a avizului poate fi prelungit cu o lună.

1. Ca urmare a examinării cererii şi a coordonării acesteia cu Serviciul de Informaţii şi Securitate al Republicii Moldova, directorul Agenției Servicii Publice aprobă avizul privind dobîndirea cetăţeniei Republicii Moldova prin recunoaştere. În temeiul avizului, persoana recunoscută cetățean al Republicii Moldova se ia în evidenţă în Registrul de stat al populaţiei sau în fișierul manual – în cazul persoanelor care renunţă la IDNP şi la evidenţa automatizată în Registrul de stat al populației.
2. Termenul de examinare a cererilor pentru dobîndirea cetăţeniei prin recunoaştere nu poate depăşi şase luni.

**CAPITOLUL III**

**CETĂŢENIA COPILULUI ASUPRA CĂRUIA ESTE STABILITĂ TUTELA**

1. Copilul asupra căruia a fost instituită tutela și care a dobîndit cetăţenia Republicii Moldova potrivit prevederilor art. 15 alin. (1) şi alin. (2) din Legea cetăţeniei Republicii Moldova nr. 1024- XIV din 2 iunie 2000 se ia în evidenţă cu statut de cetăţean al Republicii Moldova, la prezentarea următoarelor documente:
2. actul de identitate aflat în posesie sau actul care identifică şi confirmă domiciliul copilului pe teritoriul Republicii Moldova, eliberat de autoritatea competentă pentru străini din Republica Moldova, şi actul de identitate al reprezentantului legal;
3. actul juridic încheiat în formă autentică care confirmă instituirea tutelei, eliberat de autoritatea tutelară sau, după caz, de instanţa de judecată;
4. documentele de stare civilă ale copilului;
5. documentul eliberat de autoritatea competentă pentru străini, care confirmă statutul de apatrid la data instituirii tutelei.

În cazul în care copilul nu a fost luat în evidenţă cu statut de cetăţean al Republicii Moldova pînă la vîrsta de 14 ani, pe perioada de instituire a tutelei, îşi păstrează statutul de cetăţean al Republicii Moldova dacă nu a pierdut-o în condiţiile legii.

1. În cazul copilului care cade sub incidenţa art. 15 alin. (3) din Legea cetăţeniei Republicii Moldova nr. 1024-XIV din 2 iunie 2000 se prezintă suplimentar acordul tutorilor privind dobîndirea de către copil a cetățeniei Republicii Moldova, iar în cazul în care tutorii nu cad de comun acord, hotărîrea instanţei de judecată în acest sens.

**CAPITOLUL IV**

**REDOBÎNDIREA ŞI DOBÎNDIREA CETĂŢENIEI**

**REPUBLICII MOLDOVA PRIN NATURALIZARE**

**Secţiunea 1**

**Redobîndirea cetăţeniei Republicii Moldova**

1. Cererea pentru redobîndirea cetăţeniei Republicii Moldova potrivit art. 16 din Legea cetăţeniei Republicii Moldova nr. 1024-XIV din 2 iunie 2000 a persoanei care a pierdut cetăţenia Republicii Moldova se adresează Preşedintelui Republicii Moldova și se depune la autoritatea competentă din ţară – în două exemplare, iar din străinătate – în trei exemplare.
2. La depunerea cererii se prezintă următoarele documente:
3. actul de identitate:

* paşaportul cetăţeanului străin sau documentul de călătorie și permisul de ședere, pentru persoana căreia i s-a acordat drept de şedere pe teritoriul Republicii Moldova, sau
* buletinul de identitate, pentru persoana căreia i s-a recunoscut statutul de apatrid sau de beneficiar de protecţie internaţională, sau
* actul care identifică persoana şi confirmă domiciliul acesteia pe teritoriul Republicii Moldova, eliberat de autoritatea competentă pentru străini din Republica Moldova, pentru solicitantul statutului de apatrid;
* actul de identitate al reprezentantului legal în cazul minorului sau al persoanei supuse măsurii de ocrotire judiciară sub forma tutelei;

1. documentele care fac dovada dreptului de reprezentare – pentru persoanele reprezentate;
2. documentele de stare civilă, inclusiv ale copiilor minori;
3. autobiografia în care se indică suplimentar date despre starea civilă, adresa de domiciliu, activitatea de muncă, date despre soţ (soţie) şi despre rudele de gradul I (părinţi, copii);
4. certificatul de cazier judiciar din ţara (ţările) al cărei cetăţean este și din Republica Moldova, iar pentru persoanele care nu domiciliază în Republica Moldova și din țara de domiciliere;
5. patru fotografii de data recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se depune o fotografie de dimensiunea 10×15 cm, care să corespundă aceloraşi cerinţe;
6. dovada achitării taxelor şi a tarifelor stabilite pentru prestarea serviciilor în materie de cetăţenie.
7. În temeiul documentelor prezentate, persoana responsabilă din cadrul autorităţii competente, întocmeşte cererea-chestionar pentru redobîndirea cetăţeniei Republicii Moldova, care se prezintă solicitantului sau persoanei care îl reprezintă, pentru confirmarea autenticităţii documentelor prezentate şi a datelor consemnate în aceasta, prin aplicarea semnăturii în locul rezervat.
8. Cererea pentru redobîndirea cetăţeniei Republicii Moldova se expediază pentru avizare la autorităţile publice prevăzute de Legea cetăţeniei Republicii Moldova nr. 1024-XIV din 2 iunie 2000.
9. Autorităţile de resort prezintă autorităţii competente avizul privind redobîndirea cetăţeniei Republicii Moldova în termen de pînă la o lună, iar în cazul în care sunt necesare investigații suplimentare care nu se încadrează în acest termen, informează în scris autoritatea competentă solicitantă. În aceste situații termenul de prezentare a avizului poate fi prelungit, dar nu va depăşi trei luni.
10. Autoritatea competentă expediază Comisiei pentru problemele cetăţeniei şi acordării de azil politic de pe lîngă Preşedintele Republicii Moldova (în continuare – Comisie) nota informativă împreună cu cererea pentru redobîndirea cetăţeniei Republicii Moldova şi cu avizele autorităţilor de resort, pentru examinare şi luarea deciziei.
11. Ca urmare a emiterii Decretului Președintelui Republicii Moldova privind redobîndirea cetăţeniei Republicii Moldova, Comisia expediază autorităţii competente decretul, pentru executare.
12. Autoritatea competentă informează solicitantul, despre emiterea Decretului privind redobîndirea cetățeniei Republicii Moldova și despre necesitatea şi locul depunerii jurămîntului de credinţă faţă de Republica Moldova (în continuare – jurămînt).

În cazul persoanelor cu domiciliul/reşedinţa pe teritoriul Republicii Moldova, Agenţia Servicii Publice informează autoritatea administrației publice locale (preşedintele raionului sau primarul municipiului) din raza de competenţă teritorială a căreia solicitantul are domiciliul și/sau reședința despre persoanele care urmează să depună jurămîntul.

Autoritatea publică locală certifică depunerea jurămîntului de către persoana care a redobîndit cetăţenia Republicii Moldova prin semnătură şi aplicarea ştampilei pe documentul care face dovada depunerii jurământului şi îl înmînează acesteia.

Autoritatea competentă eliberează solicitantului adeverinţa privind dobîndirea cetăţeniei Republicii Moldova.

1. Dacă persoana care a depus cererea pentru redobîndirea cetăţeniei Republicii Moldova prin intermediul MDOC, la emiterea Decretului privind redobîndirea cetățeniei Republicii Moldova se află în Republica Moldova şi solicită depunerea jurămîntului la locul aflării, se adresează la subdiviziunea structurală a Agenţiei Servicii Publice. Aceasta informează autoritatea publică locală (preşedintele raionului sau primarul municipiului) din raza de competenţă teritorială a căreia se află solicitantul şi eliberează adeverinţa care confirmă dobîndirea cetăţeniei Republicii Moldova în condiţiile prevederilor pct. 52 din prezentul Regulament.

În situaţiile expuse la alineatul unu din prezentul punct, Agenţia Servicii Publice informează despre executarea Decretului Comisia şi MDOC la care solicitantul a depus cererea pentru redobîndirea cetăţeniei.

1. Agenţia Servicii Publice şi MDOC prezintă, semestrial Preşedintelui Republicii Moldova informaţia despre executarea decretelor privind redobîndirea cetăţeniei Republicii Moldova.

**Secţiunea 2**

**Dobîndirea cetăţeniei Republicii Moldova prin naturalizare**

1. Cererea pentru dobîndirea cetăţeniei Republicii Moldova prin naturalizare potrivit art. 17 din Legea cetăţeniei Republicii Moldova nr. 1024-XIV din 2 iunie 2000 se adresează Preşedintelui Republicii Moldova și se depune în două exemplare la subdiviziunea teritorială a Agenţiei Servicii Publice în a cărei rază de competență teritorială solicitantul îşi are stabilit domiciliul/reşedinţa sau, după caz, la Agenţia Servicii Publice.
2. La depunerea cererii se prezintă următoarele documente:
3. actul de identitate:

- paşaportul cetăţeanului străin sau documentul de călătorie şi permisul de şedere, pentru persoana căreia i s-a acordat drept de ședere în Republica Moldova, sau

- buletinul de identitate, pentru persoana căreia i s-a recunoscut statutul de apatrid sau de beneficiar de protecţie internaţională, sau

- actul care identifică persoana şi confirmă domiciliul acesteia pe teritoriul Republicii Moldova, eliberat de autoritatea competentă pentru străini din Republica Moldova, pentru solicitantul statutului de apatrid;

- actul de identitate al reprezentantului legal în cazul minorului sau al persoanei supuse măsurii de ocrotire judiciară sub forma tutelei;

1. documentele care fac dovada dreptului de reprezentare – pentru persoanele reprezentate;
2. documentul care confirmă statutul de beneficiar de azil politic;
3. documentele de stare civilă, inclusiv ale copiilor minori;
4. autobiografia, în care se indică inclusiv data şi temeiul stabilirii cu domiciliul în Republica Moldova, locul domiciliului, activitatea de muncă, date despre starea civilă, date despre soţ (soţie) şi rudele apropiate: părinţi, copii;
5. certificatul de cazier judiciar din ţara (ţările) al cărei cetăţean este şi din Republica Moldova;
6. adeverinţa privind termenul de şedere legală şi continuă pe teritoriul Republicii Moldova, eliberată de autoritatea competentă pentru străini, sau alte documente care confirmă domicilierea legală şi obişnuită a persoanei pe teritoriul Republicii Moldova, dacă informaţia respectivă nu se conţine în Registrul de stat al populaţiei;
7. documentul ce atestă plasarea în cîmpul muncii sau adeverinţa de la locul de studii. Persoanele care nu sînt plasate în cîmpul muncii prezintă o adeverinţă de la autoritatea de resort care confirmă sursele legale de existenţă ale solicitantului (venit obţinut în urma depozitelor, sau alte activităţi legale, pensie, bursă, pensie alimentară, ajutor de şomaj, indemnizaţie pentru copii). În cazul persoanei care se află la întreţinerea materială a membrului (membrilor) de familie, prezintă declaraţia şi documentul ce atestă sursele legale ale acestuia (acestora).
8. adeverinţa despre susţinerea examenului de cunoaştere a limbii de stat şi a prevederilor Constituţiei Republicii Moldova, cu excepţia cazurilor prevăzute la art. 18 alin. (2) din Legea cetăţeniei Republicii Moldova nr. 1024-XIV din 2 iunie 2000;
9. adeverinţa de la domiciliu despre componenţa familiei;
10. patru fotografii de data recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se prezintă o fotografie de dimensiunea 10×15 cm, care să corespundă aceloraşi cerinţe;
11. dovada achitării taxelor şi a tarifelor stabilite pentru prestarea serviciilor în materie de cetăţenie.
12. În temeiul documentelor prezentate, persoana responsabilă din cadrul autorităţii competente, întocmeşte cererea-chestionar pentru dobîndirea cetăţeniei Republicii Moldova prin naturalizare, care se prezintă solicitantului sau persoanei care îl reprezintă, pentru confirmarea autenticităţii documentelor prezentate şi a datelor consemnate în aceasta, prin aplicarea semnăturii în locul rezervat.
13. Cererea pentru dobîndirea cetăţeniei Republicii Moldova prin naturalizare se expediază pentru avizare la autorităţile publice prevăzute de Legea cetăţeniei Republicii Moldova nr. 1024-XIV din 2 iunie 2000.
14. Autorităţile de resort prezintă autorităţii competente avizul privind dobîndirea cetăţeniei Republicii Moldova prin naturalizare în termen de pînă la o lună, iar în cazul în care sunt necesare investigații suplimentare care nu se încadrează în acest termen, informează în scris autoritatea competentă solicitantă. În aceste situații termenul de prezentare a avizului poate fi prelungit, dar nu va depăşi trei luni.
15. Autoritatea competentă expediază Comisiei nota informativă împreună cu cererea pentru dobîndirea cetăţeniei Republicii Moldova prin naturalizare şi cu avizele autorităţilor de resort, pentru examinare şi luarea deciziei.
16. Ca urmare a emiterii Decretului Președintelui Republicii Moldova privind acordarea cetăţeniei Republicii Moldova prin naturalizare, Comisia expediază Agenţiei Servicii Publice Decretul pentru executare.
17. Autoritatea competentă informează solicitantul, despre emiterea Decretului privind redobîndirea cetățeniei Republicii Moldova și despre necesitatea şi locul depunerii jurămîntului.

Agenţia Servicii Publice informează solicitantul şi autoritatea administrației publice locale (preşedintele raionului sau primarul municipiului) din raza de competenţă teritorială a căreia acesta are domiciliul și/sau reședința despre emiterea Decretului privind acordarea cetățeniei Republicii Moldova prin naturalizare și despre necesitatea depunerii jurămîntului.

Autoritatea publică locală certifică depunerea jurămîntului de către persoana care a dobîndit cetăţenia Republicii Moldova prin naturalizare prin semnătură şi aplicarea ştampilei pe documentul care face dovada depunerii jurământului şi îl înmînează acesteia.

Agenţia Servicii Publice eliberează solicitantului adeverinţa privind dobîndirea cetăţeniei Republicii Moldova.

1. Agenţia Servicii Publice prezintă semestrial Preşedintelui Republicii Moldova informaţia despre executarea decretelor privind acordarea cetăţeniei Republicii Moldova.

**CAPITOLUL V**

**PIERDEREA CETĂŢENIEI REPUBLICII MOLDOVA**

**Secţiunea 1**

**Renunţarea la cetăţenia Republicii Moldova**

1. Cererea cetăţeanului Republicii Moldova care domiciliază legal şi obişnuit în străinătate pentru renunţarea la cetăţenia Republicii Moldova în conformitate art. 22 din Legea cetăţeniei Republicii Moldova nr. 1024-XIV din 2 iunie 2000 se adresează Preşedintelui Republicii Moldova şi se depune în două exemplare la MDOC. În cazul în care pentru ţara de domiciliere a solicitantului nu este acreditată nici o misiune diplomatică sau oficiu consular, cererea pentru renunţarea la cetăţenia Republicii Moldova se depune la orice misiune diplomatică sau oficiu consular.
2. Persoana care potrivit datelor din Registrul de stat al populației şi din fişierul manual nu deţine buletin de identitate al cetățeanului Republicii Moldova, nu are înregistrare la domiciliu/reşedinţă pe teritoriul Republicii Moldova, declară că nu domiciliază în Republica Moldova şi care prezintă dovezi privind stabilirea domiciliului pe teritoriul altui stat se consideră cu domiciliul legal şi obişnuit în străinătate.
3. La depunerea cererii se prezintă următoarele documente:
4. actul de identitate valabil, în cazul deţinerii acestuia:

* paşaportul cetăţeanului Republicii Moldova şi/sau actul de identitate eliberat de autoritatea altui stat;
* actul de identitate al reprezentantului legal în cazul minorului sau al persoanei supuse măsurii de ocrotire judiciară sub forma tutelei. În cazul minorilor, actul de identitate al acestora nu este obligatoriu;
* documentele care fac dovada dreptului de reprezentare – pentru persoanele reprezentate;

1. documentul care face dovada apartenenței la cetăţenia Republicii Moldova;
2. documentul ce atestă domiciliul legal şi obişnuit al solicitantului pe teritoriul statului străin. Documentul respectiv nu se prezintă în cazul în care în actul de identitate se conţine această menţiune;
3. documentele de stare civilă, inclusiv ale copiilor minori;
4. autobiografia;
5. adeverinţa privind deţinerea sau dobîndirea cetăţeniei unui alt stat ori garanţia dobîndirii unei alte cetăţenii. Adeverinţa respectivă nu se prezintă în cazul în care solicitantul face dovada apartenenţei la cetăţenia statului străin cu actul de identitate eliberat de autorităţile acestui stat;
6. patru fotografii de data recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se prezintă o fotografie de dimensiunea 10×15 cm, care să corespundă aceloraşi cerinţe;
7. taxa consulară, precum şi cheltuielile aferente suportate de către instituţiile serviciului diplomatic.
8. Părinţii care renunţă la cetăţenia Republicii Moldova şi doresc să păstreze cetăţenia Republicii Moldova pentru copiii săi minori depun o cerere în acest sens.
9. În cazul în care ambii părinţi sînt cetăţeni ai Republicii Moldova şi unul dintre ei renunţă la cetăţenie împreună cu copilul minor, celălalt părinte depune o declaraţie în faţa persoanei responsabile din cadrul MDOC, prin care consimte renunţarea la cetăţenia Republicii Moldova a copilului. Copilul care a atins vîrsta de 14 ani depune o declaraţie în care consimte renunţarea la cetăţenia Republicii Moldova.
10. MDOC eliberează adeverinţa privind aprobarea renunţării la cetăţenia Republicii Moldova persoanelor care domiciliază legal  şi obişnuit în străinătate şi care au renunţat la cetăţenia Republicii Moldova. Actele de identitate ale cetățeanului Republicii Moldova eliberate anterior pe numele acestora se perforează şi se restituie titularilor cu actualizarea statutului lor în Registrul de stat al populaţiei.
11. MDOC prezintă semestrial Preşedintelui Republicii Moldova informaţia referitoare la executarea decretelor privind aprobarea renunţării la cetăţenia Republicii Moldova.
12. Decretul privind aprobarea renunţării la cetăţenia Republicii Moldova produce efecte juridice din momentul publicării acestuia în Monitorul Oficial al Republicii Moldova.
13. Persoana căreia i s-a aprobat renunţarea la cetăţenia Republicii Moldova și în pofida garanţiei nu a dobîndit cetăţenia altui stat și a devenit apatridă poate solicita abrogarea Decretului sau a părţii din Decretul Preşedintelui Republicii Moldova privind aprobarea renunţării la cetăţenia Republicii Moldova potrivit art. 22 alin. (2) din Legea cetăţeniei Republicii Moldova nr. 1024-XIV din 2 iunie 2000.

La depunerea cererii se prezintă următoarele documente:

1. actul de identitate:

* documentul de călătorie și permisul de ședere provizorie pentru apatrizi, în cazul persoanei căreia i s-a acordat drept de şedere pe teritoriul Republicii Moldova, sau
* buletinul de identitate pentru apatrizi, pentru persoana căreia i s-a recunoscut statutul de apatrid, sau
* actul care identifică persoana şi confirmă domiciliul acesteia pe teritoriul Republicii Moldova, eliberat de autoritatea competentă pentru străini din Republica Moldova, pentru solicitantul statutului de apatrid;

- actul de identitate eliberat de autoritatea competentă a statului de reşedinţă – în cazul persoanei domiciliate în străinătate;

- al reprezentantului legal în cazul minorului sau al persoanei supuse măsurii de ocrotire judiciară sub forma tutelei;

1. documentele care fac dovada dreptului de reprezentare – pentru persoanele reprezentate;
2. documentele de stare civilă, inclusiv ale copiilor minori;
3. adeverinţa ce confirmă faptul că persoana, în pofida garanţiei, nu a dobîndit cetăţenia statului respectiv;
4. patru fotografii de dată recentă, de dimensiunea 4,5x3,5 cm, color, mat, pe fond alb. În cazul persoanei reprezentate, suplimentar se prezintă o fotografie de dimensiunea 10×15 cm, care să corespundă aceloraşi cerinţe;

**Secţiunea 2**

**Retragerea cetăţeniei Republicii Moldova**

1. Autoritatea competentă, la sesizarea organului de ocrotire a normelor de drept sau din oficiu, stabilește conform prevederilor art. 23 din Legea cetăţeniei Republicii Moldova nr. 1024-XIV din 2 iunie 2000 temeiul de retragere a cetăţeniei Republicii Moldova şi iniţiază procedura respectivă în baza informaţiei prezentate sau deţinute.

În acest sens, autoritatea competentă acumulează date despre persoană şi avizează propunerea privind retragerea cetăţeniei la Ministerul Afacerilor Interne şi la Serviciul de Informații și Securitate. În temeiul documentelor şi a informaţiei acumulate întocmeşte o notă informativă care conţine propunerile argumentate privind retragerea cetăţeniei Republicii Moldova şi împreună cu avizele Ministerului Afacerilor Interne şi Serviciului de Informaţii şi Securitate o expediază Comisiei, pentru examinare şi luarea deciziei.

1. Comisia expediază autorităţii competente Decretul privind retragerea cetăţeniei Republicii Moldova sau decizia argumentată privind refuzul de retragere.
2. Autoritatea competentă informează iniţiatorul propunerii privind retragerea cetăţeniei Republicii Moldova despre decizia luată.
3. Iniţiatorul propunerii privind retragerea cetăţeniei Republicii Moldova informează persoana căreia i-a fost retrasă cetăţenia, prin scrisoare oficială transmisă la adresa de înregistrare la domiciliu/reşedinţă a acesteia din Republica Moldova.

Anexa nr. 2

la Hotărîrea Guvernului

nr\_\_\_\_ din\_\_\_\_\_\_\_\_\_\_\_

Lista

hotărîrilor Guvernului care se abrogă:

1. Hotărîrea Guvernului nr. 197 din 12.03.2001 „Pentru aprobarea Regulamentului cu privire la procedura dobîndirii şi pierderii cetăţeniei Republicii Moldova”;
2. Hotărîrea Guvernului nr. 1452 din 08.12.2003 „C**u privire la aprobarea modificărilor şi completărilor ce se operează** în **Hotărîrea Guvernului nr. 197 din 12 martie 2001”**;
3. Punctul 1. din anexa la Hotărîrea Guvernului nr. 1059 din 27.09.2004 „Cu privire la aprobarea modificărilor şi completărilor ce se operează în unele hotărîri ale Guvernului;
4. Hotărîrea Guvernului nr. 833 din 08.08.2005 „Cu privire **la aprobarea modificărilor şi completărilor ce se operează** în **Hotărîrea Guvernului nr. 197 din 12 martie 2001”**;
5. Hotărîrea Guvernului nr. 853 din 28.07.2006 „Cu privire **la aprobarea modificărilor şi completărilor ce se operează** în Regulamentul cu privire la procedura dobîndirii şi pierderii cetăţeniei Republicii Moldova, aprobat prin Hotărîrea de Guvern 197 din 12 martie 2001”;
6. Hotărîrea Guvernului nr. 565 din 10.09.2009 „Cu privire la aprobarea modificărilor şi completărilor ce se operează în Hotărîrea Guvernului nr. 197 din 12 martie 2001”;
7. Hotărîrea Guvernului nr. 29 din 13.01.2012 „Cu privire la modificarea şi completarea **Hotărîrii Guvernului nr. 197 din 12 martie 2001”**;
8. Hotărîrea Guvernului nr. 779 din 25.09.2014 „Pentru modificarea şi completarea Regulamentul cu privire la procedura dobîndirii şi pierderii cetăţeniei Republicii Moldova”;
9. Punctul 1. din anexa nr. 1 la Hotărîrea Guvernului nr. 451 din 19.06.2017 „Cu privire la aprobarea modificărilor şi completărilor ce se operează în unele hotărîri ale Guvernului”.